Սիլվանա Մանգանո

Սիլվանա Մանգանո (, ), իտալացի դերասանուհի։ Նրա ստեղծագործական կյանքն սկսվել է իտալական նեոռեալիզմի ժամանակաշրջանում։ Երկրորդ համաշխարհային պատերազմից հետո աշխատել է նաև որպես պարուհի և մոդել։

Կենսագրություն 
Սիլվանա Մանգանոն ծնվել է 1930 թվականի ապրիլի 21-ին իտալացի վագոնավարի և էմիգրանտ անգլուհու ընտանիքում։ 1947 թվականին Ջինա Լոլոբրիջիդայի, Ջաննա Մարիա Կանալեի և Էլեոնորա Ռոսսի Դրագոյի հետ միասին մասնակցել է «Միս Իտալիա» գեղեցկության մրցույթին, որում հաղթել է Լյուչիա Բոզեն։ Չնայած նրա կինոդեբյուտը կայացել էր 1945 թվականին՝ «Վերջին վճիռը» կինոնկարում, սակայն գլխավոր դերով առաջին անգամ հանդես է եկել 1949 թվականին Ջուզեպպե դե Սանտիսի կողմից նկարահանված «Դառը բրինձ» կինոնկարում, որտեղ նրա խաղընկերներն էին Վիտտորիո Գասմանը և Ռաֆ Վալլոնեն։ Մեծ մասամբ նա նկարահանվել է Լուկինո Վիսկոնտիի և Պիեռ Պաոլո Պազոլինիի ֆիլմերում, որոնցում բացահայտվել է նրա դրամատիկական տաղանդը։

Սիլվանա Մանգանոն առավելապես հայտնի է Վիտտորիո դե Սիկայի «Նեապոլի ոսկին» (1954թ., Տոտոյի և Սոֆի Լորենի հետ միասին), Մարիո Կամերինիի և Մարիո Բավայի «Ոդիսևսի թափառումները» (1954 թ., Քըրք Դուգլասի և Էնթոնի Քուինի հետ միասին), Մարիո Մոնիչելլիի «Մեծ պատերազմ» (1959 թ., Ալբերտո Սորդիի և Վիտտորիո Գասմանի հետ միասին), Վիտտորիո դե Սիկայի «Ահեղ դատաստան» (1961 թ., Ալբերտո Սորդիի, Վիտտորիո Գասմանի, Անուկ Էմեի և Ֆերնանդելի հետ միասին), Ռիչարդ Ֆլեյշերի «Բարաբբա» (1961 թ., Էնթոնի Քուինի և Արթուր Քենեդիի հետ միասին), ինչպես նաև «Վհուկները» (1967 թ.), «Էդիպ արքա» (1967 թ.), «Թեորեմ» (1968 թ.), «Մահ Վենետիկում» (1971 թ.), «Դեկամերոն» (1971 թ.), «Լյուդվիգ» (1972 թ.), «Ընտանեկան դիմանկարը ինտերիերում» (1974 թ.) և այլ ֆիլմերում իր դերակատարումներով։ Սիլվանա Մանգանոյի վերջին դերը Նիկիտա Միխալկովի «Սև աչեր» (1987 թ., Մարչելլո Մաստրոյանիի հետ միասին) կինոնկարում ` Էլիզայի կերպարն էր։

Անձնական կյանքը 
Սիլվանա Մանգանոն երիտասարդ տարիներին սիրավեպ է ունեցել Մարչելլո Մաստրոյանիի հետ։ 1949 թվականին ամուսնացել է պրոդյուսեր Դինո դե Լաուրենտիսի հետ։ Համատեղ կյանքի ընթացքում ունեցել են չորս երեխա։ 1981 թվականին նրա որդին` Ֆեդերիկոն, զոհվել է ավիավթարից։ Ամուսնալուծվել են 1983 թվականին։ Բոսնիացի երգչուհի Սիլվանա Արմենուլիչը իր բեմական անունը վերցրել էր ի պատիվ Սիլվանա Մանգանոյի։

Սիլվանա Մանգանոն մահացել է 1989 թվականի դեկտեմբերի 16-ին՝ Մադրիդում, թոքերի քաղցկեղից։

Մասնակի ֆիլմագրությունը

Ծանոթագրություններ 

Իտալացի դերասանուհիներ
Իտալացի կինոդերասանուհիներ
Թոքի քաղցկեղից մահացածներ